পাক-অধিকৃত কাশ্মীরে পাক সেনার গুলিতে মৃত্যু হল ৮ জনের!

ওয়েব ডেস্ক : মৌলিক অধিকার সহ একাধিক দাবিতে উত্তাল পাক-অধিকৃত কাশ্মীর (PoK)। সেখানে পাক সরকারের বিরুদ্ধে বিক্ষোভ দেখাচ্ছেন সাধারণ মানুষ। আর সেই বিক্ষোভকারীদের উপর গুলি চালানোর অভিযোগ উঠল পাক বাহিনীর বিরুদ্ধে। যার জেরে প্রাণ (Death) গেল ৮ জনের।

মূলত, সোমবার থেকে বিক্ষোভে উত্তাল পাক-অধিকৃত কাশ্মীরের (PoK) মুজাফ্ফরাবাদ। বুধবারও সেই বিক্ষোভ অব্যাহত। আর এই বিক্ষোভে পাক সেনার বিরুদ্ধে গুলি চালানোর অভিযোগ উঠেছে। জানা যাচ্ছে, বাগ জেলার ধীরকোটে চারজনের মৃত্যু হয়েছে। পাশপাশি মুজাফ্ফরাবাদে দু’জন এবং মিরপুরে দু’জন বিক্ষোভকারীর মৃত্যু হয়েছে বলে খবর। এর আগেও ১০ বিক্ষোভকারীর মৃত্যু হয়েছে বলে খবর।

আরও খবর : ভয়াবহ ভূমিকম্প ফিলিপিন্সে! মৃত ৩৯

প্রসঙ্গত, পাক অধিকৃত কাশ্মীরে (PoK) মৌলিক অধিকার থেকে বঞ্চিত রাখার অভিযোগে শাহবাজ শরিফ সরকারের বিরুদ্ধে আন্দোলন শুরু করেছেন সেখানকার সাধারণ মানুষ। বুধবারও অব্যাহত রয়েছে সেই বিক্ষোভ। আজ মুজাফ্ফরাবাদের দিকে পদযাত্রা শুরু করেছিলেন বিক্ষোভকারীরা। সেই বিক্ষোভে বাধা দিলে পাক সেনার সঙ্গে খণ্ডযুদ্ধ শুরু হয়ে যায় আন্দোলনকারীদের। এমন অবস্থায় পাক সেনার ছোড়াগুলিতে কমপক্ষে আট জনের মৃত্যু হয়েছে বলে সূত্রের খবর।

উল্লেখ্য, পাকিস্তানের সরকারের বিরুদ্ধে দীর্ঘদিন ধরে একাধিক অভিযোগ তুলেছিলেন পাক-অধিকৃত কাশ্মীরের সাধারণ মানুষ। এ নিয়ে সেখানকার সরকারের বিরুদ্ধে আন্দোলনে নেমেছিলেন আওয়ামি অ্যাকশন কমিটি। এক বিক্ষোভকারী অভিযোগ করেছেন, ৭০ বছর ধরে মৌলিক অধিকার নিয়ে তাঁদেরকে বঞ্চিত করছে পাকিস্তান সরকার। ফলে এই সব অধিকার দেওয়ার দাবি করেছেন তাঁরা। নাহলে এই আন্দোলন চলবে বলেও হুঁশিয়ারি দিয়েছেন আন্দোলনকারীরা।